b'\n_START_ARTICLE_\nAhti Karjalainen\n_START_PARAGRAPH_\nAhtis Kel\xc4\x97 Samulis Karjalainenas (Ahti Kalle Samuli Karjalainen, 1923\xc2\xa0m. vasario 10 d.\xc2\xa0\xe2\x80\x93 1990\xc2\xa0m. rugs\xc4\x97jo 7 d.) buvo Suomijos politikas. Jis buvo Agrar\xc5\xb3 partijos (v\xc4\x97liau \xc5\xbeinomos kaip Keskusta, Centro partija) narys ir dvi kadencijas buvo Suomijos premjerministras. Labiausiai \xc5\xbeinomas kaip Suomijos u\xc5\xbesienio reikal\xc5\xb3 ministras. A. Karjalainenas laikomas viena \xc4\xaftakingiausi\xc5\xb3 pokario Suomijos politini\xc5\xb3 fig\xc5\xabr\xc5\xb3. Kaip ir prezidentas Urho Kekkonen, didel\xc4\x99 reik\xc5\xa1m\xc4\x99 skyr\xc4\x97 Suomijos santykiams su Soviet\xc5\xb3 S\xc4\x85junga._NEWLINE_Nuo 1957\xc2\xa0m. penkis metus A. Karjalainenas buvo i\xc5\xbedo ministras, u\xc5\xbesienio reikal\xc5\xb3 ministras, prekybos ir pramon\xc4\x97s ministras. Pirm\xc4\x85j\xc4\x85 savo vyriausyb\xc4\x99 sudar\xc4\x97 1962\xc2\xa0m. baland\xc5\xbeio 13 d. ir poste buvo iki 1963\xc2\xa0m. gruod\xc5\xbeio. Antr\xc4\x85 kart\xc4\x85 premjerministru buvo nuo 1970\xc2\xa0m. liepos 15 d. iki 1971\xc2\xa0m. spalio 29 d. \xc4\xaevairiose pozicijose ministru liko iki 1977\xc2\xa0m. gegu\xc5\xbe\xc4\x97s. 1966\xc2\xa0m. pirm\xc4\x85 kart\xc4\x85 tapo Suomijos parlamento nariu ir juo i\xc5\xa1buvo 13 met\xc5\xb3._NEWLINE_1950\xc2\xa0m. Kekonenas paskyr\xc4\x97 savo pirmosios vyriausyb\xc4\x97s svarbiausiuoju sekretoriumi. Taip prasid\xc4\x97jo ilgalaikis bendradarbiavimas tarp Kekkoneno ir Karjalaineno, kuris truko daugiau nei 20 met\xc5\xb3. J\xc5\xb3 bendradarbiavimas septintajame ir a\xc5\xa1tuntojo de\xc5\xa1imtme\xc4\x8dio prad\xc5\xbeioje buvo toks artimas, kad Karjalainenas daugelio buvo laikomas Kekoneno kronprincu. J\xc5\xb3 partneryst\xc4\x97 baig\xc4\x97si, kai Kekonenas paleido antr\xc4\x85j\xc4\x85 Karjalaineno vyriausyb\xc4\x99 1971\xc2\xa0m._NEWLINE_1981\xc2\xa0m. Karjalainenas i\xc5\xa1k\xc4\x97l\xc4\x97 savo kandidat\xc5\xabr\xc4\x85 prezidento rinkimams nuo Centro partijos, ta\xc4\x8diau pralaim\xc4\x97jo Johannes Virolainenui. Rinkimus galiausiai laim\xc4\x97jo Mauno Koivisto, kuris 1982\xc2\xa0m. saus\xc4\xaf prezidento poste pakeit\xc4\x97 Kekonen\xc4\x85._NEWLINE_A. Karjalainenas s\xc4\x97kmingai dirbo Suomijos banke. Nuo 1953 iki 1957\xc2\xa0m. jis buvo banko tyrim\xc5\xb3 \xc4\xafstaigos direktoriumi, o 1958\xc2\xa0m. buvo i\xc5\xa1rinktas \xc4\xaf banko valdyb\xc4\x85. Nuo 1979\xc2\xa0m. Karjalainenas buvo Suomijos banko valdytojo pavaduotoju, 1979\xe2\x80\x931982\xc2\xa0m. valdybos pirmininku, 1982\xe2\x80\x931983\xc2\xa0m. buvo banko valdytoju._NEWLINE_A. Karjalainenas buvo politikos moksl\xc5\xb3 daktaras, jo daktaro disertacijos tema \xe2\x80\x9eRy\xc5\xa1iai tarp Suomijos banko monetarin\xc4\x97s politikos ir valstyb\xc4\x97s ekonomikos nuo 1811 iki 1953\xc2\xa0m. daugiausia likvidumo analiz\xc4\x97s aspektu\xe2\x80\x9c._NEWLINE_V\xc4\x97lyvasis Karjalaineno politin\xc4\x97s karjeros etapas buvo \xc5\xbeenkliai paveiktas jo alkoholizmo\xc2\xa0\xe2\x80\x93 i\xc5\xa1 ministro pirmininko posto jam teko pasitraukti kilus nacionaliniam skandalui, kai jis buvo sulaikytas, nes vairavo girtas.'